טור מנוקד אורח חיים תקיד
אָסוּר לְכַבּוֹת הַדְּלֵקָה בְּיוֹם טוֹב, אֲפִלּוּ רוֹאֶה אֶת בֵּיתוֹ שֶׁנִּשְׂרַף.

אָסוּר לְכַבּוֹת הַבְּקַעַת - בֵּין אִם מְכַבֶּה מִפְּנֵי שֶׁחָס עָלֶיהָ שֶׁלֹּא תִּשָּׂרֵף, בֵּין אִם מְכַבֶּה כְּדֵי שֶׁלֹּא תִּתְעַשֵּׁן הַקְּדֵרָה.
וְדַוְקָא כְּשֶׁאֶפְשָׁר לוֹ לְהַצִּילָהּ מֵעִשּׁוּן בְּלֹא כִּבּוּי, כְּגוֹן שֶׁיְּסִירֶנָּה מֵאֵשׁ זֶה וְיִתְּנֶנָּה עַל אֵשׁ אַחֵר.
אֲבָל אִם אֵין לוֹ אֵשׁ אַחֵר, וְאִם לֹא יְכַבְּנָהּ תִּתְעַשֵּׁן הַקְּדֵרָה - מֻתָּר לְכַבּוֹתָהּ, כְּדֵי שֶׁלֹּא תִּתְעַשֵּׁן הַקְּדֵרָה.

אָסוּר לְכַבּוֹת אֶת הַנֵּר, אֲפִלּוּ אִם צָרִיךְ לְכַבּוֹתוֹ כְּדֵי לְשַׁמֵּשׁ מִטָּתוֹ.
וַאֲפִלּוּ לְהַטּוֹתוֹ כְּדֵי לְהִתְרַחֵק הַשֶּׁמֶן מִן הַפְּתִילָה - אָסוּר, דְּאַף זֶה חָשִׁיב כִּבּוּי.

וְאָסוּר לִקַּח פְּתִילָה מִנֵּר הַדּוֹלֵק אֲפִלּוּ לִתְּנָה בְּנֵר אַחֵר.
שֶׁהֲרֵי מִיָּד כְּשֶׁמּוֹצִיאָהּ מְכַבֶּה אוֹתָהּ, וּמַאי נָפְקָא מִנַּהּ כְּשֶׁיַּדְלִיקֶנָּה אַחַר כָּךְ.

נֵר שֶׁל שַׁעֲוָה שֶׁרוֹצֶה לְהַדְלִיקוֹ בְּיוֹם טוֹב וְחָס עָלָיו שֶׁלֹּא יִשָּׂרֵף כֻּלּוֹ, יָכוֹל לִתֵּן סְבִיבָיו דָּבָר הַמּוֹנֵעַ מִלִּשָּׂרֵף בְּעִנְיַן שֶׁיִּכְבֶּה כְּשֶׁיַּגִּיעַ שָׁם, דְּגְרַם כִּבּוּי מֻתָּר.

נֵר שֶׁכָּבָה - מֻתָּר לַחְתֹּךְ רֹאשׁ הַפְּתִילָה, כְּדֵי שֶׁיְּהֵא נוֹחַ לִדָּלֵק, וְלֹא חָשִׁיב תִּקּוּן מָנָא.
וְדַוְקָא שֶׁרוֹצֶה לַחֲזֹר וּלְהַדְלִיקוֹ בּוֹ בַּלַּיְלָה, אֲבָל בְּלֵיל שֵׁנִי שֶׁל רֹאשׁ הַשָּׁנָה, וְכֵן בְּלֵיל יוֹם טוֹב שֶׁלְּאַחַר הַשַּׁבָּת, אָסוּר לְהַדְלִיק שְׁיָרֵי פְּתִילָה שֶׁכָּבוּ בָּרִאשׁוֹן.
שֶׁבְּמַה שֶׁכָּבוּ בָּרִאשׁוֹן הוּכְנוּ לְהַדְלִיק בּוֹ פַּעַם שֵׁנִית, וְהַוֵּה לֵיהּ מֵכִין מִשַּׁבָּת לְיוֹם טוֹב וְאָסוּר.
אִם לֹא שֶׁהֻדְלַק וְנִכְבָּה מֵעֶרֶב שַׁבָּת.

נֵר שֶׁל בְּטֵלָה - פֵּרוּשׁ שֶׁאֵינוֹ צָרִיךְ לוֹ, אָסוּר לְהַדְלִיקוֹ.
אֲבָל שֶׁל בֵּית הַכְּנֶסֶת לֹא חָשִׁיב שֶׁל בְּטֵלָה וּמֻתָּר לְהַדְלִיקוֹ.
וְכָתַב אֲדוֹנִי אָבִי הָרֹא"שׁ זַ"ל בִּתְשׁוּבָה - שֶׁמֻּתָּר לְהַדְלִיקוֹ בְּיוֹם הָרִאשׁוֹן בָּעֶרֶב לְצֹרֶךְ לֵיל שֵׁנִי, וַאֲפִלּוּ בְּיוֹם טוֹב שֵׁנִי בָּעֶרֶב.
וְאֵין בָּזֶה מִשּׁוּם אֵין יוֹם טוֹב מֵכִין לְחֹל, שֶׁמִּיָּד בְּהַדְלָקָתוֹ יֵשׁ מִצְוָה לְאוֹתָהּ שָׁעָה, שֶׁבְּכָל שָׁעָה אֲפִלּוּ בַּיּוֹם יֵשׁ מִצְוָה בְּהַדְלָקַת נֵרוֹת בְּבֵית הַכְּנֶסֶת.

אֵין נוֹתְנִין נֵר עַל גַּבֵּי אִילָן מֵעֶרֶב יוֹם טוֹב,
דְּחַיְשִׁינָן שֶׁמָּא יָבוֹא לְהִשְׁתַּמֵּשׁ בָּאִילָן.

אֵין פּוֹחֲתִין הַנֵּר, פֵּרוּשׁ - נֵר שֶׁל חֶרֶס בְּעוֹדוֹ רַךְ כְּמוֹ בֵּיצִים שֶׁל יוֹצֵר, מְמַעֲכִין אוֹתוֹ בַּיָּד לַעֲשׂוֹת לוֹ בֵּית קִבּוּל, אָסוּר לַעֲשׂוֹתוֹ בְּיוֹם טוֹב מִשּׁוּם דִּמְתַקֵּן מָנָא.

אֵין חוֹתְכִין הַפְּתִילָה לִשְׁנַיִם.
אֲבָל בְּפִי שְׁתֵּי נֵרוֹת - שֶׁנּוֹתֵן שְׁנֵי רָאשֶׁיהָ בְּפִי שְׁתֵּי נֵרוֹת, וְצָרִיךְ לְהַדְלִיק שְׁנֵיהֶם וּמַדְלִיקָהּ בָּאֶמְצַע - מַתִּיר רִי"ף.
אֲבָל אִם אֵין צָרִיךְ לְהַדְלִיק שְׁנֵיהֶם אֶלָּא שֶׁעוֹשֶׂה כְּדֵי לְחָתְכָהּ לִשְׁנַיִם - לֹא.
וַאֲדוֹנִי אָבִי הָרֹא"שׁ זַ"ל הָיָה חוֹכֵךְ בָּהּ לְהַחְמִיר אַף בְּפִי שְׁתֵּי נֵרוֹת וְצָרִיךְ לִשְׁנֵיהֶם.

וְלֹא גּוֹדְלִין אוֹתָהּ.
וְלֹא מְהַבְהֲבִין - פֵּרוּשׁ לְהַחֲרִיכָה כְּדֵי שֶׁתְּהֵא נוֹחָה לְהַדְלִיק.
אֲבָל אִם הָיְתָה גְּדוּלָּהּ כְּבָר אֶלָּא שֶׁאֵינָהּ קָשָׁה כָּל צָרְכָהּ, יָכוֹל לְמַעֲכָהּ בְּיָדוֹ כְּדֵי לְהַקְשׁוֹתָהּ.
וְיָכוֹל לִשְׁרוֹתָהּ בְּשֶׁמֶן.

וּמֻתָּר לְהָסִיר הַפֶּחָם שֶׁבְּרֹאשׁ הַנֵּר כְּשֶׁהוּא דּוֹלֵק וַאֲפִלּוּ בִּכְלִי, אַף עַל פִּי שֶׁנּוֹפֵל לָאָרֶץ וְכָבֶה.
וְהָרַמְבַּ"ם זַ"ל אוֹסֵר בִּכְלִי.
וְלֹא נְהִירָא לַאֲדוֹנִי אָבִי הָרֹא"שׁ זַ"ל.